ดีเอสไอฟ้องเพรซิเดนท์ได้แน่สิ้นปีนี้
ดีเอสไอคาดสิ้นปีจะส่งฟ้องคดี &#8220;เพรซิเดนท์ อะกริ เทรดดิ้ง&#8221; หลอกกู้เงินธนาคาร 12 แห่ง เสียหาย 3 หมื่นล้านบาท
10 ต.ค. 2554

ดีเอสไอคาดสิ้นปีจะส่งฟ้องคดี “เพรซิเดนท์ อะกริ เทรดดิ้ง” หลอกกู้เงินธนาคาร 12 แห่ง เสียหาย 3 หมื่นล้านบาท 
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) เปิดเผยความคืบหน้าการสอบสวนคดี บริษัท เพรซิเดนท์ อะกริ เทรดดิ้ง ซึ่งเป็นบริษัทค้าข้าวรายใหญ่ มีการปลอมเอกสารใบสั่งซื้อข้าวเพื่อยื่นขออนุมัติวงเงินกู้จากธนาคารพาณิชย์ 12 แห่ง มูลค่าความเสียหายกว่า 3 หมื่นล้านบาท ว่า ขณะนี้ได้รับความร่วมมือจากองค์กรต่างประเทศ โดยมีการส่งมอบเอกสารการติดต่อซื้อข้าวของบริษัทดังกล่าวอย่างเป็นทางการ และได้ส่งมอบให้ศูนย์ภาษาจุฬาลงกรณ์แปลเพื่อประกอบในสำนวนการสอบสวน ขณะเดียวกันก็อยู่ในขั้นตอนของการสอบสวนธนาคารพาณิชย์ในไทย ที่มีการปล่อยสินเชื่อด้วยว่ามีการรัดกุมหรือไม่อย่างไร ซึ่งคาดว่าน่าจะได้ข้อสรุปสำนวนทั้งหมดภายในสิ้นปีนี้ เพื่อจะส่งให้อัยการฟ้องดำเนินคดีต่อไป 
“ดีเอสไอเร่งดำเนินการคดีนี้ แต่เนื่องจากมีเอกสารต่างประเทศจำนวนมากและมีผู้ที่เกี่ยวข้องจำนวนมาก จะต้องใช้เวลาการตรวจสอบ ซึ่งธนาคารพาณิชย์ต่างๆ ก็ให้ความร่วมมือเป็นอย่างดี แต่ขณะนี้ยังไม่สามารถจะเจาะจงได้ชัดว่ามีเจ้าหน้าที่ของธนาคาร หรือบุคคลอื่นมีส่วนรู้เห็นในการทุจริตการปลอมแปลงเอกสารหรือไม่” นายธาริต กล่าว
ทั้งนี้ ดีเอสไอรับคดีนี้เป็นคดีพิเศษ เนื่องจากเกี่ยวข้องกับระบบเศรษฐกิจอย่างสูง สำหรับสถาบันการเงิน12 แห่งที่มีการอนุมัติเงินกู้บริษัท เพรซิเดนท์ อะกริ เทรดดิ้ง ได้แก่ ธนาคารกรุงไทย วงเงิน9,200 ล้านบาท ธนาคารไทยธนาคาร 8,400 ล้านบาท ธนาคารทหารไทย 7,200 ล้านบาท ธนาคารกรุงเทพ 4,300 ล้านบาท ธนาคารฮ่องกงและเซี่ยงไฮ้ 2,200 ล้านบาทธนาคารยูโอบี 1,000 ล้านบาท รวมทั้งการกู้เงินจากธนาคารกสิกรไทยบริษัทเงินทุนหลักทรัพย์ สินเอเซียและธนาคารอิสลามแห่งประเทศไทย เป็นการกู้โดยใช้เอกสารฉบับจริงเพียงฉบับเดียว แต่เวียนไปใช้กู้เงินกับหลายธนาคาร มีการแบ่งขออนุมัติกู้ยืมเป็นหลายวงเงิน จนทำให้เกิดหนี้สูญกว่า 3.3 หมื่นล้านบาทโดยเฉพาะการทำสัญญาซื้อขายข้าวปลอมกับไทยธนาคารจำนวน 34 ฉบับ มูลค่าประมาณ 9,000 ล้านบาท และธนาคารอื่นๆ อีก 6 แห่งจำนวน 626 ฉบับ